

**KONKURRANSEGRUNNLAG**

for konkurranse med forhandling etter forutgående kunngjøring over EØS-terskelverdi

(FOA del I og III) ved anskaffelse av:

**21/05118 – Nye nettsider og publiseringsløsning (CMS) for Nord universitet (**[**www.nord.no**](http://www.nord.no)**) - utvikling og vedlikehold**

Dato: 23.12.2021

Innhold

[1. Innledning 4](#_Toc90543919)

[1.1. Om oppdragsgiver 4](#_Toc90543920)

[1.2. Anskaffelsens formål og omfang 4](#_Toc90543921)

[1.3. Kontrakts bestemmelser 4](#_Toc90543922)

[1.4. Kunngjøring av anskaffelsen 5](#_Toc90543923)

[2. Administrative bestemmelser 5](#_Toc90543924)

[2.1. Anskaffelsesprosedyre 5](#_Toc90543925)

[2.2. Begrensning i antall deltakere 5](#_Toc90543926)

[2.3. Kriterier for utvelgelse 5](#_Toc90543927)

[2.4. Oppbygging av konkurransegrunnlaget 5](#_Toc90543928)

[2.5. Spørsmål til konkurransegrunnlaget 6](#_Toc90543929)

[2.6. Kontaktperson 6](#_Toc90543930)

[2.7. Språk 6](#_Toc90543931)

[2.8. Fremdriftsplan 6](#_Toc90543932)

[2.9. Rettelse, supplering og/eller endring i konkurransegrunnlaget 7](#_Toc90543933)

[2.10. Leverandørens deltakelseskostnader 7](#_Toc90543934)

[3. Konfidensialitet og offentlighet 7](#_Toc90543935)

[3.1. Taushetsplikt 7](#_Toc90543936)

[3.2. Offentlighet 7](#_Toc90543937)

[4. ESPD (det europeiske egenerklæringsskjemaet) 7](#_Toc90543938)

[5. Kvalifikasjonskrav 8](#_Toc90543939)

[5.1. Krav til leverandørens registrering 8](#_Toc90543940)

[5.2. Skatteattest (gjelder kun norske leverandører) 8](#_Toc90543941)

[5.3. Krav til leverandørens økonomiske og finansielle kapasitet 8](#_Toc90543942)

[5.4. Krav til leverandørens tekniske og faglige kvalifikasjoner 8](#_Toc90543943)

[6. Krav til tilbudet 9](#_Toc90543944)

[6.1. Tilbudsbrev 9](#_Toc90543945)

[6.2. Tilbudets innhold og format 9](#_Toc90543946)

[6.3. Vedståelsesfrist 10](#_Toc90543947)

[6.4. Kontrakt 10](#_Toc90543948)

[6.5. Tilbud på deler av leveransen 10](#_Toc90543949)

[6.6. Alternative tilbud og parallelle tilbud 10](#_Toc90543950)

[6.7. Forbehold og endringer 10](#_Toc90543951)

[6.8. Tilbakekalling av tilbud 10](#_Toc90543952)

[6.9. Avvisning av tilbud 10](#_Toc90543953)

[6.10. Tilbudsfrist og leveringsmåte 10](#_Toc90543954)

[7. Tildelingskriterier og evaluering 10](#_Toc90543955)

[7.1. Tildelingskriterier 10](#_Toc90543956)

[7.2. Evaluering 11](#_Toc90543957)

[8. Avslutning av konkurransen 11](#_Toc90543958)

[8.1. Avlysning av konkurransen og totalforkastelse 11](#_Toc90543959)

[8.2. Meddelelse om valg av leverandør og karensperiode 11](#_Toc90543960)

# Innledning

## Om oppdragsgiver

Nord universitet ble etablert 01.01.2016 som resultat av fusjon mellom tidligere Universitet i Nordland, Høgskolen i Nesna og Høgskolen i Nord-Trøndelag, og har i dag ca. 1 300 ansatte og 11 000 studenter. Universitetet tilbyr utdanninger på bachelor-, master- og ph.d.-nivå. Det tas årlig opp studenter til mer enn 160 studier innenfor både profesjonsutdanning og teoretiske disiplinfag.

Aktiviteten ved Nord universitet er fordelt på flere studiesteder i Nordland og Trøndelag. Med nærhet til samfunns- og arbeidsliv skal Nord universitet bidra til å løse regionale, nasjonale og globale utfordringer. For mer informasjon, se hjemmeside: [www.nord.no](http://www.nord.no)

## Anskaffelsens formål og omfang

Formålet med anskaffelsen er å tilknytte oss én leverandør/partner som skal bistå med utvikling, design og implementering av ny publiseringsløsning (CMS) for de eksterne nettsidene [www.nord.no](http://www.nord.no), med tilhørende drifts- og forvaltningsavtale.

Nettsiden skal både dekke Nords behov for å kommunisere, men også levere det brukerne ønsker å finne. I tillegg ønsker vi en stabil, brukervennlig og fremtidsrettet publiseringsplattform som støtter Nords nåværende og fremtidige behov for f.eks. integrasjoner og selvbetjening. Det er ønskelig at løsningen holder et godt og anerkjent sikkerhetsnivå, til tross for at innholdet på siden er generell informasjon til publikum.

Denne anskaffelsen omfatter:

* Ny publiseringsløsning (CMS)
* Utvikling, redesign og implementering av den nye nettsiden
* Opplæring i ny CMS-løsning for personell hos Nord universitet
* Drift og vedlikehold av løsningen
* Opsjon: videreutvikling av løsningen i samarbeid med Nord universitet

Oppdragsgiver har estimert anskaffelsens verdi til mellom 3 og 4 MNOK eks. MVA for selve utviklingen og implementeringen av ny CMS-løsning. Vedlikehold/ drift av løsningen og eventuelle lisenskostnader kommer i tillegg. For øvrig, er det ønskelig med opsjon på videreutvikling av løsningen i framtiden på ytterligere 3-4 MNOK eks. MVA.

Øvre ramme for denne anskaffelsen, inklusiv vedlikeholdsavtale, alle opsjoner og andre kostnader, utgjør dermed 12 MNOK eks. MVA.

Detaljert beskrivelse av oppdraget og krav til ytelsen fremkommer av bilag til kontraktene (SSA-T og SSA-V).

## Kontrakts bestemmelser

For utviklingsprosjektet, skal det inngås Statens standard utviklings- og tilpasningsavtale (SSA-T).

For vedlikehold/drift av løsningen, skal det inngås Statens standard vedlikeholdsavtale (SSA-V).

Ved behov for videreutvikling/ tilpasning av løsningen i framtiden (opsjon) skal det brukes en av de Statens standardavtaler som egner seg best til oppdraget på gjeldende tidspunkt (SSA-T, SSA-S, SSA-B, mm.).

Ved bruk av underleverandører vil hovedleverandør fortsatt stå ansvarlig for leveransen som helhet, både hva angår ferdig sluttprodukt, kvalitet, tidsfrister, kontaktpunkter, løpende drift, sikkerhet, opplæring og vedlikehold.

## Kunngjøring av anskaffelsen

Kunngjøringen sendes til Doffin og TED/ Tender Electronic Daily ([www.ted.europa.eu](http://www.ted.europa.eu)) på dato angitt i pkt. 2.8 Fremdriftsplan.

# Administrative bestemmelser

## Anskaffelsesprosedyre

Denne anskaffelsen gjennomføres iht. lov om offentlige anskaffelser (LOA), LOV-2016-06-17-73, og forskrift om offentlige anskaffelser (FOA), FOR-2016-08-12-974.

Anskaffelsen gjennomføres som en konkurranse med forhandling etter forutgående kunngjøring iht. FOA del I og III, jf. FOA §13-2, bokstav a, b, c, og d.

Anbudsprosessen vil for øvrig bestå av to faser: prekvalifisering og tilbudsfasen.

Markedsundersøkelsen som foregikk i forkant av konkurransen og besto av leverandørkonferansen og en-til-en-møter med leverandører, viste et stort antall leverandører som kan være interessert i å gi tilbud. For oppdragsgiveren vil det være tid- og ressurskrevende å skulle evaluere et stort antall tilbud. For leverandørene kan det fremstå som lite attraktivt å gi tilbud i en konkurranse med mange tilbydere og tilsvarende lav sannsynlighet for å vinne frem. Derfor ønsker vi å begrense antall deltakere i konkurransen.

## Begrensning i antall deltakere

For anskaffelser etter FOA del III kan det ikke velges færre enn tre leverandører ved konkurranse med forhandling, forutsatt at det foreligger et tilstrekkelig antall kvalifiserte leverandører. Vi har til formål å velge ut mellom fem og syv leverandører til å inngi tilbud i konkurransen. Oppdragsgiveren er ikke forpliktet til å velge ut det maksimale antallet leverandører.

## Kriterier for utvelgelse

Det skal velges ut de leverandørene som er best kvalifisert til å utføre leveransen. Utvelgelseskriterier vil ta utgangspunkt i kvalifikasjonskrav, jf. pkt. 5 Kvalifikasjonskrav. Oppdragsgiveren vil kunne evaluere, for eksempel, referanser fra tidligere oppdrag, opplysninger om faglige kvalifikasjoner, o.l.

## Oppbygging av konkurransegrunnlaget

Konkurransegrunnlaget består av to deler:

Del 1 (dette dokumentet) inneholder prosedyrer og rammer som beskriver hvordan prosessen vil forløpe inntil kontraktsigneringen. Del 1 har følgende bilag:

* Bilag A \_ Egenerklæring taushetsplikt
* Bilag B \_ Forbehold og avvik
* Bilag C \_ Tilbudsbrev (mal)
* Bilag D \_ Forpliktelseserklæring

Del 2 i tillegg til den generelle avtaleteksten (SSA-T og SSA-V) med underliggende bilag, vil inneholde følgende dokumenter:

* Vedlegg 1: FS integrasjon
* Vedlegg 2: Analyse og anbefaling nord.no (Netlife)
* Vedlegg 3: Anbefaling på CMS (Netlife)
* Vedlegg 4: Grafisk profilhåndbok for Nord universitet
* Vedlegg 5: [Databehandleravtale](https://anskaffelser.no/verktoy/maler-ogsa-kontrakt-og-avtalemaler/databehandleravtale-og-sjekkliste)
* Vedlegg 6: Retningslinjer for nord.no og andre eksterne nettsted tilhørende Nord universitet
* Vedlegg 7: Prisskjema

NB! Leverandørens løsningsspesifikasjon (SSA-T Bilag 2 og SSA-V Bilag 2) er vedlagt som separate filer i Word-format. Vi ber leverandøren om å bruke disse filene til sin besvarelse. Dersom andre bilag til SSA-T/ SSA-V inneholder spørsmål som bes besvares av leverandøren, også bruk bilag 2 SSA-T/SSA-V til dette formålet. Dette gjelder imidlertid ikke bilag 7 til SSA-T/SSA-V som bes besvares separate i vedlagte prisskjemaet (vedlegg 7).

## Spørsmål til konkurransegrunnlaget

Eventuelle spørsmål leverandørene måtte ha til konkurransegrunnlaget må fremmes innen fristen oppgitt i pkt. 2.8 Fremdriftsplan.

Spørsmål skal stilles i konkurransegjennomføringsverktøyet Mercell Tendsign. Alle spørsmål vil bli besvart i anonymisert form og gjort tilgjengelig i god tid før fristens utløp for alle som har registrert interessen i verktøyet.

## Kontaktperson

Henvendelser vedrørende denne anskaffelsen skal skje skriftlig som spørsmål stilt i Mercell Tendsign. Kontaktperson for anskaffelsen er:

|  |  |
| --- | --- |
| Navn: | Julia Jæger |
| Stilling: | Innkjøpsleder |
| e-post: | [julia.jager@nord.no](mailto:julia.jager@nord.no) |

## Språk

All skriftlig og muntlig kommunikasjon i forbindelse med denne konkurransen skal foregå på norsk. Språkkravet gjelder også selve tilbudet.

## Fremdriftsplan

Anskaffelsen er planlagt gjennomført iht. følgende tentative fremdriftsplan.

|  |  |
| --- | --- |
| **Aktivitet** | **Dato** |
| Kunngjøring sendes til Doffin/TED | 23.12.2021 |
| **Søknadsfrist/ Frist for forespørsel om å delta i konkurransen** | **01.02.2022 kl. 12:00** |
| Frist for å stille spørsmål til konkurransegrunnlaget | 16.02.2022 |
| **Frist for mottak av første tilbud** | **02.03.2022 kl. 12:00** |
| Tilbudsevaluering | Uke 10 |
| Forhandlinger | Uke 10-11 |
| Evaluering av endelige tilbud | Uke 12-13 |
| Kontraktstildeling | Uke 13 |
| Karenstid | 10 dager fra tildelingen |
| Kontraktsignering | Uke 15 |
| Vedståelsesfrist | 45 dager fra frist for mottak av endelige tilbud |

## Rettelse, supplering og/eller endring i konkurransegrunnlaget

Innen tilbudsfristens utløp har oppdragsgiveren rett til å foreta rettelser, suppleringer og/eller endringer av konkurransegrunnlaget som ikke er vesentlige.

Rettelser, suppleringer og/eller endringer i konkurransegrunnlaget vil bli kunngjort via Mercell Tendsign senest 14 dager før tilbudsfristens utløp.

## Leverandørens deltakelseskostnader

Kostnader som leverandøren pådrar seg i forbindelse med utarbeidelse, innlevering eller oppfølging av tilbudet og anskaffelsesprosessen for øvrig vil ikke bli refundert.

Deltakelse vil på ingen måte forplikte oppdragsgiver til å inngå kontrakt med leverandøren, eller involvere oppdragsgiveren i økonomiske forpliktelser.

# Konfidensialitet og offentlighet

## Taushetsplikt

Informasjon som partene blir kjent med i forbindelse med konkurransen og gjennomføringen av kontrakten skal behandles konfidensielt, og ikke gjøres tilgjengelig for utenforstående uten samtykke fra den annen part. Taushetsplikten er likevel ikke mer omfattende enn det som følger av forvaltningsloven, jf. lov av 10. februar 1967 eller tilsvarende sektorspesifikk regulering, samt etter offentleglova, se pkt. 3.2 nedenfor.

## Offentlighet

Inntil valg av leverandør er gjort kan det nektes innsyn i tilbud og anskaffelsesprotokoll, jf. lov av 19. mai 2006 nr. 16 om rett til innsyn i dokument i offentleg verksemd (offentleglova) §23.

Etter at valg av leverandør er gjort er tilbud og protokoller som utgangspunkt åpne for innsyn. Det er likevel gjort noen unntak fra innsynsretten i offentleglova. Av disse er unntaker for innsyn i opplysninger som er underlagt taushetsplikt i lov eller i medhold av lov, jf. offentleglova §13, jf. forvaltningsloven §13. Tilbyderne skal levere en oversikt over hvilke opplysninger de mener er unntatt innsyn, samt signere egenerklæring på at oppdragsgiveren er fritatt fra taushetsplikt i forhold til de opplysninger som ikke er særskilt identifisert som taushetspliktige i tilbyderen sin opplisting. Mal for dette er vedlagt i bilag A. Ved krav om innsyn skal oppdragsgiveren uavhengig av dette vurdere hvor vidt opplysningene er av en slik art at oppdragsgiveren plikter å nekte innsyn, jf. offentleglova §29.

Oppdragsgiver er pålagt å følge prinsippet om merinnsyn, jf. offentleglova §11.

# ESPD (det europeiske egenerklæringsskjemaet)

I henhold til anskaffelsesregelverket benyttes ESPD som egenerklæring fra leverandørene om de at oppfyller angitte kvalifikasjonskrav, og at det ikke foreligger grunner for avvisning som fremgår av skjemaet.

Dersom leverandøren støtter seg på kapasiteten til andre virksomheter for å oppfylle kvalifikasjonskravene, skal virksomhetene levere separate egenerklæringer. Det skal i tillegg leveres dokumentasjon på at leverandøren råder over de nødvendige ressursene, for eksempel en forpliktelseserklæring fra disse virksomhetene, jf. bilag D \_ Forpliktelseserklæring.

Dersom flere leverandører deltar i konkurransen i fellesskap, skal de deltakende leverandørene levere separate egenerklæringer.

For veiledning på hvordan å lage en ESPD-erklæring, se [www.anskaffelser.no](http://www.anskaffelser.no).

# Kvalifikasjonskrav

## Krav til leverandørens registrering

Krav: leverandøren skal være registrert i et foretaksregister, faglig register eller et handelsregister i den staten leverandøren er etablert.

Dokumentasjonskrav: firmaattest (norske selskaper) eller foretaksregister eller handelsregister i den staten leverandøren er registrert i (utenlandske selskaper).

## Skatteattest (gjelder kun norske leverandører)

Krav: leverandøren skal ha ordnede forhold med hensyn til betaling av skatt og merverdiavgift

Dokumentasjonskrav: skatteattest for skatterestanser og MVA-restanser ikke eldre enn seks måneder regnet fra søknadsfristen.

## Krav til leverandørens økonomiske og finansielle kapasitet

Krav: leverandøren skal ha den økonomiske og finansielle kapasiteten til å utføre kontrakten, herunder, ha en årlig minimumsomsetning innenfor det området kontrakten gjelder, på minimum 12 MNOK.

Dokumentasjonskrav: bankerklæringer og/eller virksomhetens årsregnskap eller utdrag fra disse dersom publisering av årsregnskap er påkrevd i den staten hvor leverandøren er etablert, og/eller annen tilsvarende dokumentasjon de siste 2-3 årene.

## Krav til leverandørens tekniske og faglige kvalifikasjoner

Krav A: Leverandøren skal ha god erfaring fra oppdrag av tilsvarende art og omfang. Herunder integrasjoner med f.eks. FS, CRIStin og AD eller tilsvarende / like kompliserte integrasjoner.

Dokumentasjonskrav: Leverandøren skal oppgi oversikt over de viktigste leveranser de siste tre-fem årene. Oversikten skal som minimum inneholde:

* Kort beskrivelse av leveransen, inkl. kort beskrivelse av ev. integrasjoner som kan ha relevans for denne anskaffelsen
* Tidspunkt for gjennomføring
* Omfang av leveranse i beløp
* Navn og telefonnummer til referanseperson hos kunden

Oppdragsgiveren skal ha mulighet til å kontakte referansepersonene som oppgis.

Krav B: Leverandøren skal råde over tilstrekkelig antall kvalifiserte ressurser for å kunne levere på oppdraget.

Dokumentasjonskrav: det skal gis en kort og overordnet beskrivelse av virksomheten, herunder:

* Redegjørelse for foretakets kjernekompetanse relatert til leveringsomfanget
* Oversikt over selskapets historikk, organisering og eierforhold, samt en beskrivelse av dagens virksomhet
* Beskrivelse av hvordan leverandøren er organisert for gjennomføring av denne kontrakten
* Kortfattet beskrivelse av det helhetlige kvalitetssikringssystem leverandøren vil legge til grunn for gjennomføring av kontrakten

Leverandøren kan velge å støtte seg på andre foretaks kapasitet for å oppfylle kravet til tekniske og faglige kvalifikasjoner eller for å styrke sine tekniske og faglige kvalifikasjoner. Leverandøren må i så fall dokumentere ressursene til de foretakene han vil støtte seg på og bevise at han vil ha rådighet over de nødvendige ressursene fra disse i kontraktsperioden, ved for eksempel å legge frem en forpliktelseserklæring (bilag D), garanti, samarbeidsavtale eller lignende. Dette gjelder uavhengig av den juridiske karakteren av forbindelsen mellom foretakene, dvs. at de støttende foretakene enten kan være leverandørens morselskap, et annet foretak i samme konsern, en samarbeidspartner eller lignende.

Krav C: Leverandøren skal tilby et team med nøkkelpersonell, inkl. prosjektleder, designere, utviklere, mm., som hovedsakelig skal jobbe med kontrakten. Minst 80% av teamet må kunne kommunisere på norsk, men et annet skandinavisk språk (svensk, dansk) vil også kunne aksepteres.

Begrunnelse for krav C: Kravet begrunnes i at språk vil være et svært viktig arbeidsredskap for sikker og effektiv utøvelse av arbeidet, både i prosjektfase og driftsfase, mellom oppdragsgiver og leverandør. Språkkravet begrunnes videre i behovet for presis kommunikasjon i et smidig og omfattende prosjekt, hvor driftskritisk informasjon allerede foreligger på norsk, og eventuelle språklige misforståelser kan føre til store konsekvenser for oppdragsgiver. Norsk som hovedspråk har således avgjørende betydning for utøvelsen av arbeidet som omfattes av oppdraget.

Dokumentasjonskrav: Oversikt over tilbudt team med CV, inkl. informasjon om språkkunnskaper.

# Krav til tilbudet

## Tilbudsbrev

Tilbudsbrev skal fylles ut iht. bilag C og skal signeres av bemyndiget representant for selskapet, som vil også kunne stå for kontraktsignering i ettertid.

## Tilbudets innhold og format

Tilbudet med all dokumentasjon skal lastes opp elektronisk i Mercell Tendsign. Tilbudet skal inneholde følgende dokumentasjon:

* Signert tilbudsbrev (bilag C)
* Ferdig utfylt ESPD-skjema (enten som strukturert dokument i Tendsign eller som et eget vedlegg)
* Dokumentasjon av kvalifikasjonskrav, jf. pkt. 5 Kvalifikasjonskrav
* Dokumentasjon av tildelingskriterier, jf. pkt.7 Tildelingskriterier og evaluering
* Eventuell taushetsbelagt informasjon, jf. pkt. 3 Konfidensialitet og offentlighet (bilag A)
* Eventuelle forbehold og/eller avvik til konkurransegrunnlaget og/eller kontrakten (bilag B)
* Annen relevant informasjon

Alle filer i søknaden og tilbudet skal være i PDF- og/eller MS Office kompatibelt format og navngis slik at filens navn viser til filens innhold.

## Vedståelsesfrist

Leverandøren må vedstå seg sitt tilbud til det tidspunktet som er angitt i pkt. 2.8 Fremdriftsplan.

## Kontrakt

Leverandøren skal basere sitt tilbud på kontrakten som er inntatt i del 2.

## Tilbud på deler av leveransen

Det er ikke anledning til å gi tilbud på deler av anskaffelsen.

## Alternative tilbud og parallelle tilbud

Det er ikke anledning til å gi alternative eller parallelle tilbud.

## Forbehold og endringer

Vesentlige forbehold og endringer vil føre til avvisning av tilbudet.

Forbehold og endringer skal angis presist og entydig slik at oppdragsgiveren kan evaluere tilbudet uten å ta kontakt med leverandøren. Forbehold og endringer skal på en klar og utvetydig måte referere til relevant vedlegg og punkt i konkurransegrunnlaget, og skal inntas i bilag B \_ Forbehold og avvik.

Leverandøren skal tydelig angi hvilke konsekvenser eventuelle forbehold og endringer har for ytelse, prisen og/eller andre forhold ved tilbudet.

## Tilbakekalling av tilbud

Et tilbud kan tilbakekalles eller endres inntil tilbudsfristens utløp. Endring av tilbudet er å betrakte som et nytt tilbud. Tilbakekalling av tilbud skal utføres i Mercell Tendsign.

## Avvisning av tilbud

Avvisningsreglene i FOA kap. 24 kommer til anvendelse. Vi anmoder leverandørene om å gjøre seg kjent med disse.

## Tilbudsfrist og leveringsmåte

Tilbudet skal være levert elektronisk via Mercell Tendsign innen tilbudsfrist angitt i pkt. 2.8 Fremdriftsplan. Oppdragsgiver anbefaler at filer lastes opp i god tid før tilbudsfristen.

Tilbudet skal leveres i det formatet som er angitt under pkt. 6.2 Tilbudets innhold og format.

Tilbudsfristen er absolutt. Etter tilbudsfristen vil det ikke være mulig å laste opp tilbud.

# Tildelingskriterier og evaluering

## Tildelingskriterier

Kontrakten tildeles den leverandøren som har det beste forholder mellom pris og kvalitet basert på kriteriene nedenfor.

|  |  |  |
| --- | --- | --- |
| **Kriteriet** | **Dokumentasjon** | **Vekt** |
| Kvalitet |  | 70% |
| Oppdragsforståelse og løsningsforslag | SSA-T Bilag 2. Leverandørens løsningsspesifikasjon iht. kundens kravspesifikasjon (bilag 1 SSA-T) og tekniske plattform (bilag 3 SSA-T). | *50%* |
| Kompetanse og erfaring | Beskrivelse av kompetanse til tilbudt personell, samt CV (leverandøren bes besvare dette i SSA-T Bilag 2. Leverandørens løsningsspesifikasjon, iht. oppsett i bilag 6 SSA-T).   Bekreftet relevant erfaring med lignende prosjekter fra UH-sektoren vil kunne vurderes positivt. | *25%* |
| Prosjektets fremdriftsplan | Leverandørens forslag til prosjekt- og fremdriftsplan iht. bilag 4 til SSA-T.  Leverandøren bes besvare dette i SSA-T Bilag 2. Leverandørens løsningsspesifikasjon. | *15%* |
| Service og vedlikehold | Leverandørens skal redegjøre for tilbudt service og support ifm. vedlikeholdsavtalen, inkl. tilgjengelighet, responstid, osv.  Leverandøren bes besvare dette i SSA-V Bilag 2. Leverandørens løsningsspesifikasjon. | *10%* |
| Pris | Ferdigutfylt vedlegg 7 – Prisskjema, iht. bilag 7 til SSA-T og bilag 7 til SSA-V. | 30% |

## Evaluering

Alle godkjente tilbud vil bli evaluert med score, hvor [6] er høyest og [0] er lavest.

|  |  |
| --- | --- |
| **Beskrivelse** | **Score** |
| Ikke besvart/ 100% avvik | 0 |
| Svært dårlig | 1 |
| Dårlig | 2 |
| OK, men har behov for tillegg | 3 |
| God, akseptabelt | 4 |
| Meget god | 5 |
| Svært god | 6 |

**Pris**

Den leverandøren som har den laveste totalprisen, jf. EVALUERINGSPRIS, TOTALT i prisskjemaet, vil få full score som er 6 poeng. De andre leverandørene vil få relativt score ift. denne.

# Avslutning av konkurransen

## Avlysning av konkurransen og totalforkastelse

Oppdragsgiver forbeholder seg retten til å avlyse konkurransen eller forkaste alle tilbud, dersom det foreligger saklig grunn, jf. FOA §25-4.

## Meddelelse om valg av leverandør og karensperiode

Oppdragsgiver informerer alle leverandører skriftlig og samtidig om hvem oppdragsgiveren har til hensikt å tildele kontrakt til så snart valg av leverandør er gjort.

Meddelelsen vil inneholde en begrunnelse for valget og angi karensperiode fra tildelingen gjøres kjent til kontraktsignering er planlagt gjennomført (kontraktsinngåelsen).

Dersom oppdragsgiveren finner at tildelingsbeslutningen ikke er i samsvar med kriteriene for valg av leverandør, kan beslutningen annulleres frem til kontrakt er inngått.